b'\n_START_ARTICLE_\nSeung-Hui Cho\n_START_PARAGRAPH_\nSeung-Hui Cho, tunnettu my\xc3\xb6s nimell\xc3\xa4 Cho Seung-Hui (korealainen j\xc3\xa4rjestys) ja Seung Cho (kor.  \xec\xa1\xb0\xec\x8a\xb9\xed\x9d\xac) (18. tammikuuta 1984 Seoul, Etel\xc3\xa4-Korea \xe2\x80\x93 16. huhtikuuta 2007 Blacksburg, Virginia, Yhdysvallat) oli korealaisopiskelija, joka tappoi 16. huhtikuuta 2007 32 opiskelijaa ja lopulta itsens\xc3\xa4  Virginia Techin veril\xc3\xb6ylyss\xc3\xa4 Virginia Polytechnic Institute and State Universityss\xc3\xa4._NEWLINE_Cho oli muuttanut vuonna 1992 kahdeksanvuotiaana Yhdysvaltoihin perheens\xc3\xa4 kanssa. He asettuivat Centrevilleen. Cho opiskeli englantia Virginia Techissa, mutta kertoi muun muassa huonetoverilleen opiskelevansa kauppatieteit\xc3\xa4._NEWLINE_Ampumav\xc3\xa4likohtaus on pahin oppilaitoksessa tapahtunut ampumalla tehty joukkosurma Yhdysvaltain historiassa. Cholla oli aseistuksenaan kaksi pistoolia ja runsaasti ammuksia. Cho oli etel\xc3\xa4korealainen, jolla oli pysyv\xc3\xa4 oleskelulupa Yhdysvalloissa. _NEWLINE_Cho j\xc3\xa4tti huoneeseensa pitk\xc3\xa4n j\xc3\xa4\xc3\xa4hyv\xc3\xa4isviestin, jossa h\xc3\xa4n haukkui kampuksen opiskelijoita "rikkaiksi pennuiksi", "petkuttajiksi" ja "irstailijoiksi". Opiskelijatoverit ja opettajat ovat kuvailleet Chota hiljaiseksi ja omissa oloissaan viihtyneeksi. Chon on kerrottu my\xc3\xb6s kirjoittaneen "karmivia ja groteskeja" tuotoksia. Er\xc3\xa4\xc3\xa4t amerikkalaiset psykiatrian asiantuntijat ovat vahvasti ep\xc3\xa4illeet Chon olleen teot tehdess\xc3\xa4\xc3\xa4n vakavasti psyykkisesti sairas (psykoottinen, paranoidi ja grandioosi). Lukioaikaisten koulutovereiden mukaan Cho oli  koulukiusattu. Westfieldiss\xc3\xa4 lukiota k\xc3\xa4ynyt Cho oli ujon oloinen ja hiljainen. H\xc3\xa4nt\xc3\xa4 pilkattiin h\xc3\xa4nen puhetavastaan. Cho kuitenkin k\xc3\xa4rsi valikoivasta puhumattomuudesta.\n_START_SECTION_\nNimi\n_START_PARAGRAPH_\nTiedotusv\xc3\xa4lineet k\xc3\xa4yttiv\xc3\xa4t aluksi nime\xc3\xa4 h\xc3\xa4nen kansalaisuutensa perusteella korealaisittain Cho Seung-hui, jossa sukunimi tulee ensin. L\xc3\xa4nsimainen versio, jota h\xc3\xa4n itse k\xc3\xa4ytti ja mik\xc3\xa4 oli my\xc3\xb6s h\xc3\xa4nen opintorekisteriss\xc3\xa4\xc3\xa4n ja ajokortissaan on Seung-Hui Cho. H\xc3\xa4nen perheens\xc3\xa4 on vahvistanut my\xc3\xb6s j\xc3\xa4lkimm\xc3\xa4isen oikeaksi. Seung Cho -nime\xc3\xa4 h\xc3\xa4n k\xc3\xa4ytti kirjoittamiensa n\xc3\xa4ytelmien Richard McBeef ja Mr. Brownstone yhteydess\xc3\xa4.'